ก๋วยเตี๋ยวลูกชิ้นเนื้อแชมป์โลกแมนนี่ ปาเกียว (นิวลูกชิ้นแสงจันทร์) ชื่อเหมือนนักมวยมาขายก๋วยเตี๋ยวแต่เปล่าหรอกครับ เป็นน้าคนนึงที่ชื่นชอบในนักชกแชมป์โลกแมนนี่ ปาเกียว และหน้าตาแกก็ดันเหมือนนักชกท่านนี้ซะด้วย และดูก็จะคลั่งไคล้มากซะด้วย มีรูปแมนนี่ ปาเกียว แปะเต็มร้านเลย

ร้านนี้ขายเป็นก๋วยเตี๋ยวลูกชิ้นเนื้อ เนื้อสด เนื้อเปื่อย เอ็น มีเกาเหลา ข้าวเปล่า เหมาะสำหรับคนชอบเนื้อ อย่าได้สั่งพิเศษนะครับถ้าคนกินน้อย รับรองมีจุกเสียด รสชาดกลางๆ น้ำซุปจืดไปหน่อยแต่ไม่ได้แย่ ลูกชิ้นเนื้อเด้งแบบไร้สาร เนื้อเปื่อยได้ที่ ไม่เหม็นสาป ร้านนี้การันตีไปกินแล้วจะติดใจถ้าผ่านไปก็อยากได้แวะซะทุกครา เพราะแกใส่ใจลูกค้า ใส่ใจทำมากๆ ทำให้ก๋วยเตี๋ยวของน้าแกอร่อย น้ำเปล่าเอามาเสริฟโดยไม่ต้องขอ คอยหมั่นเติมให้ด้วย เป็นน้ำต้มใบเตยหอมดี ระหว่างกินไปนั่งมองรูปแมนนี่ ปาเกียวกับหน้าตาน้าแกก็เพลินตาดี 

เรียนเชิญไปลองลิ้มชิมรสได้ครับ โผล่มาจากสถานี MRT หัวลำโพง เดินมาทางถนนพระราม 4 อยู่หน้าธนาคารกรุงเทพสาขาหัวลำโพงก็เจอตาหนวดหน้าตาละม้ายคล้ายแมนนี่ปาเกียว หยุดวันจันทร์ ขายตั้งแต่เวลาห้าโมงเย็นจนถึงตีหนึ่ง ถ้าหมดก่อนก็ว่าอีกเรื่อง

"นักสู้ในสังเวียนของอาหารไม่ได้ใช้กำลังแต่เป็นการใช้ใจ" ทั้งหมดทั้งมวลนี้ คุณย่าไม่ได้กล่าวไว้ เพราะคุณย่าตายแล้ว (พี่เทพ เทนโด) 